b'\n_START_ARTICLE_\nDurbe m\xc3\xb5is\n_START_PARAGRAPH_\nDurbe m\xc3\xb5is (l\xc3\xa4ti keeles Durbes mui\xc5\xbea, saksa keeles Durben) on karjam\xc3\xb5is L\xc3\xa4tis Tukumsi piirkonnas Tukumsis aadressil Maz\xc4\x81 Parka iel\xc4\x81 7. _NEWLINE_Durbe m\xc3\xb5isa on esimest korda mainitud aastal 1475 kui \xc5\xa0lokenbeka m\xc3\xb5isa karjam\xc3\xb5isa. Vahepeal ajalooannaalidest kadunud paik ilmus taas dokumentidesse aastal 1644. M\xc3\xb5is on kuulunud von Grotthu\xc3\x9fidele, Medemitele, von der Reckedele. M\xc3\xb5is v\xc3\xb5\xc3\xb5randati aastal 1920, aastail 1923\xe2\x80\x931929 kuulus maja Rainisele. Hiljem kasutati m\xc3\xb5isa tuberkuloosi p\xc3\xb5devate isikute haiglana. M\xc3\xb5isas asub praegu (aastast 1991) Tukumsi muuseum._NEWLINE_M\xc3\xb5isa peahoone rajati aastal 1821, mil m\xc3\xb5is kuulus Jeannot Medemile. Johann Georg Adam Berlitzi projekti j\xc3\xa4rgi valmis klassitsistlik peahoone. M\xc3\xb5isa juurde kuulub ka XIX sajandi esimesel poolel ehitatud teenijate maja._NEWLINE_Park rajati koos peahoonega. 24,8 hektari suurust parki kaunistavad rotund ja kaks kivisilda.'